**Tolmatši** (ven. Толмачи́, karjalaksi *Tolmačču*, kieli- ja kansatieteellisessä kirjallisuudessa on käytetty myös muotoa *Tolmatšu*) on kylä ja maalaiskunta Tverin alueen Lihoslavlin piirissä Venäjällä. Se sijaitsee 45 kilometriä Lihoslavlista koilliseen. 

Kylän nimi juontuu turkkilaisperäisestä "tulkkia" tarkoittavasta henkilönimestä *tolmatš*. Se mainitaan ensimmäisen kerran vuonna 1545. 1500–1600-lukujen vaihteessa kylä autioitui. 1600-luvulla sen asuttivat nykyisten tverinkarjalaisten esi-isät.

Tarinan mukaan ensimmäiset karjalaiset uudisasukkaat lähtivät Liperin pitäjästä vuonna 1636 ja päätyivät pitkään vaellettuaan Tolmatšin kylään. Vuonna 1651 mainittiin kaksi Kesälahdelta tullutta perhettä. 1660-luvun lopulla Tolmatšissa ja sen lähikylissä asui jo 45 perhettä, yhteensä 108 henkeä. Kirkonkylänä Tolmatši mainitaan ensimmäisen kerran vuonna 1672.

Vuonna 1830 Tolmatšiin rakennettiin nykyäänkin toimiva kivinen Herran ilmestyksen kirkko. Ensimmäinen alkeiskoulu perustettiin vuonna 1840. Vuonna 1887 paikallinen opettaja Anastasija Tolmatševskaja laati karjalais-venäläisen aapisen *Rodnoje karelskoje*, jonka tarkoituksena oli helpottaa karjalaislasten opetusta. Vuonna 1899 avattiin kansankirjasto. Toisen asteen oppilaitos perustettiin kylään vuonna 1913.

Vuodesta 1775 lähtien seutu kuului Tverin läänin Bežetskin kihlakuntaan. Ennen vallankumousta Tolmatši oli vauras talonpoikaiskylä, jonka kauppiaat hankkivat tavaraa Toržokista, Tveristä, Rževistä ja Kašinista. Kuudesti vuodessa järjestettiin suuret markkinat. 1900-luvun alussa perustettiin myös pienyrityksiä.

Vuosina 1929–1956 kylä toimi lähes yksinomaan karjalaisten asuttaman Tolmatšin, myöhemmin Novokarelskin piirin keskuksena. Kylässä julkaistiin *Karelskaja pravda* -nimistä piirilehteä, joka vuoteen 1939 saakka ilmestyi osittain myös karjalaksi. Vuonna 1937–1939 Novokarelskin piiri kuului Kalininin alueen Karjalaiseen kansalliseen piirikuntaan. Vuoden 1938 tulipalo hävitti kylän vanhan osan.

Vuonna 1956 Novokarelskin piiri liitettiin Lihoslavlin piiriin. Sen jälkeen kylän elämä alkoi taantua. Monet yritykset ja laitokset suljettiin 1990-luvulla. Vuonna 1996 kylässä oli 864 asukasta.

Nykyään Tolmatšin kuntaan kuuluu 56 asutusta. Asfalttitie yhdistää kuntakeskuksen Lihoslavliin. Tolmatšissa toimii maatalousyritys "Tolmatševski" ja Prudovon kylässä "Trudovik". Kuntakeskuksessa on kuluttajaosuuskunta, kulttuuritalo, keskikoulu, lastentarha, kirjasto ja lääkärin vastaanotto. Purodovossa on peruskoulu. Nähtävyyksiä ovat Tolmatšin, Nazarovon ja Zmejovon kirkot. Viime aikoina on pyritty kehittämään karjalaisuuteen perustuvaa kulttuurimatkailua.

Lähteet
-------

1. ↑  Vorobjov, V.M.: *Tverskoi toponimitšeski slovar: Nazvanija naseljonnyh mest*, s. 390. Moskva: Russki put, 2005. ISBN 5-85887-178-X.
2. 1 2  Tolmatšin historiasta kertova sivu *karel.library.tver.ru*.  Arkistoitu 29.5.2009. Viitattu 6.3.2009. (venäjäksi)
3. ↑  Virtaranta, Pertti ja Helmi: *Kauas läksit karjalainen: matkamuistelmia tverinkarjalaisista kylistä*, s. 95. Helsinki: Werner Söderström Osakeyhtiö, 1986. ISBN 951-0-13092-3.
4. ↑  Nevalainen, Pekka & Sihvo, Hannes (toim.): *Karjala: historia, kansa, kulttuuri*, s. 95. Helsinki: Suomalaisen Kirjallisuuden Seura, 1988. ISBN 951-746-025-2.
5. 1 2  Tolmatšin kunnan sivusto *tolm.lixoslavl.ru*.  Arkistoitu 28.5.2009. Viitattu 6.3.2009. (venäjäksi)
6. ↑  Lihoslavlin piirin sivusto: maatalous *lixoslavl.ru*.  Arkistoitu 7.6.2009. Viitattu 6.3.2009. (venäjäksi)

Aiheesta muualla
----------------

* Tolmatšin kunnan sivusto (Arkistoitu – Internet Archive) (venäjäksi)
* Tolmatši Tverin alue -tietosanakirjassa[vanhentunut linkki] (venäjäksi)
* Tolmatšin historiasta kertova sivu (Arkistoitu – Internet Archive) (venäjäksi)